ועדת המשנה למאבק בסחר בנשים, כנסת 16, פרוטוקול מספר 8, 2005-07-13 09:30

זהבה גלאון: בוקר טוב לכולם.

זהבה גלאון: אני שמחה לארח בישיבת הוועדה את השר לביטחון פנים ואת הצוות הבכיר שלו.

זהבה גלאון: אני מאוד מעריכה שאתה כאן, אני יודעת שזה יום קשה אחרי פיגוע, והמשטרה עסוקה בדרך-כלל.

זהבה גלאון: אני שמחה שאתה כאן כי יושבים בחדר הזה נציגי ארגונים שמלווים את הוועדה הזאת באופן קבוע ומשתתפים בקביעות בישיבות.

זהבה גלאון: להרבה אנשים כאן יש שאלות שהם ירצו להפנות אליך, ואחרי שנשמע את הגורמים המקצועיים נאפשר להם להפנות אליך שאלות.

זהבה גלאון: אנחנו נרצה לשמוע סקירה, אדוני השר, על פעילויותיה של המשטרה ב- 2005 במאבק שלה בסחר בנשים.

זהבה גלאון: אני מדברת עכשיו באופן כולל, אני לא נכנסת עכשיו לדברים ספציפיים.

זהבה גלאון: דבר אחד ספציפי הוא האם יש מידע או נתונים לגבי סגירתם של בתי בושת.

זהבה גלאון: לפני כ- 3 חודשים, במרס האחרון, העברנו חוק בכנסת שנותן למשטרה כלים מנהליים לסגירת חצרות ולסגירת בתי בושת.

זהבה גלאון: אם יש נתונים – יכול להיות שהזמן לא מספיק כדי לאסוף נתונים – האם המשטרה פעלה בכלים שניתנו לה.

זהבה גלאון: אני לא נכנסת לדברים ספציפיים, אנחנו נשמח לשמוע תמונת מצב כללית.

זהבה גלאון: בבקשה, אדוני השר.

גדעון עזרא: אנחנו לא נמצאים כאן משני צדי המתרס, כולנו נמצאים באותו צד, והמטרה שלנו היא להילחם בתופעה.

גדעון עזרא: אני סיפרתי לחברת הכנסת גלאון שנמצאים כאן בארץ לרגל המכבייה או מסיבה אחרת ראשי איפ"ק – IPEC – ומסיבה שהייתה לי איתם הם אמרו לי שהסנאט בארצות-הברית לא משוכנע שישראל עושה הכול בנושא הסחר בנשים.

גדעון עזרא: אתם תשמעו את הסקירות של אנשינו.

גדעון עזרא: פרט לראש חטיבת החקירות, תת-ניצב ג'קי בריי, נמצא פה גם ניצב בדימוס שהוא ראש המטה המבצעי שלי, יוחנן דנינו, ופה יושב גם יואל הדר שהוא היועץ המשפטי של המשרד לביטחון הפנים.

גדעון עזרא: יושבים פה גם צחי חפץ ורענן כספי.

גדעון עזרא: כמו בנסיבות אחרות, זה חלק מהמלחמה שלנו בנושא אלימות.

גדעון עזרא: כמה דברים מקשים על המלחמה: דבר ראשון, התיעוד המזויף במדינת ישראל הוא בעייתי מאוד.

גדעון עזרא: יש הרבה מאוד תעודות מזויפות שניתנות בידי נשים, וההוכחה קשה; דבר שני, כוונת האינפורמציה – כל אינפורמציה מדויקת על אודות העניין הזה שתתקבל במשטרה תתקבל בברכה.

גדעון עזרא: ככל שאתה מעמיק ויש פחות נשים, אתה עושה יותר טעויות.

גדעון עזרא: אנחנו זוכים לגידופים וקילוסים על כך שאנחנו עוצרים אנשים ומפריעים לחייהם של אנשים שלווים.

גדעון עזרא: שלשום הגיעה אליי קריאה מנתב"ג על דוגמנית שבאה לכאן לעבוד בצורה מסודרת, והיא נעצרה בנתב"ג בחשד שהיא עובדת זרה.

גדעון עזרא: הדברים האלה בעייתיים ויומיומיים, ואנחנו מוכרחים לשמור על איזון בדברים.

גדעון עזרא: אני מציע שתנ"צ ג'קי בריי ידבר בנושא הזה.

גדעון עזרא: כל הצעה טובה תתקבל אצלנו בברכה.

גדעון עזרא: ג'קי, בבקשה.

זהבה גלאון: בישיבה הזאת משתתפים באופן קבוע רב-פקד רענן כספי ובדרך-כלל גם סגן ניצב אילן כהן.

זהבה גלאון: אני רוצה לציין את שיתוף הפעולה של הוועדה עם רב-פקד כספי ועם סגן ניצב אילן כהן.

זהבה גלאון: אני יודעת שגם הארגונים פונים אליהם, ומאוד חשוב שיש ערוץ הידברות, ואולי אפשר אפילו לשכלל את זה בין הארגונים שבדרך-כלל מקבלים את המידע מהשטח.

זהבה גלאון: הרבה פעמים יודעים מה קורה במתקן מיכל שבו נשים נעצרות בידי מנהלת ההגירה, או כל מיני אירועים שבהם הארגונים עושים עבודה נפלאה.

זהבה גלאון: זאת הזדמנות לציין את שני האנשים האלה, ואם אפשר לפתוח ערוץ הידברות יותר קליל ויותר אישי שיאפשר לטיפול מידי, זה נראה לי אחד הדברים שכדאי לעשות.

זהבה גלאון: בבקשה, תת-ניצב ג'קי בריי.

ג'קי בריי: בוקר טוב לכולם.

ג'קי בריי: בדקות הקרובות אני מבקש ברשות

ג'קי בריי: כם לסקור את הפעילות המשטרתית שנעשתה בתחום הסחר בנשים.

ג'קי בריי: מאז חודש יולי בשנת 2000, שבו הוחל החוק, המערך המשטרתי כולו התכוונן ללחום בתופעה.

ג'קי בריי: ראינו בתופעה – לא פחות מאחרים – תופעה חמורה מאוד.

ג'קי בריי: שנת 2004 הייתה שנת השיא מבחינת הפעילות שלנו, ואני אסקור בפניכם את הגורמים לקורה בשנת 2005 שמושפע משנות העשייה מאז שנת 2000.

ג'קי בריי: מדיניות אכיפה מוגברת בתחום.

ג'קי בריי: אנחנו כולנו רואים וחווים את תיקי המעצר בהקשר הזה, תיקים שהוגשו בהם כתבי אישום וכיוצא בזה; פיצוח פרשיות בינלאומיות שיזמנו והיינו שותפים בחלקם; מעצרם של מעורבים רבים ומרכזיים בתחום הסחר בנשים; וכמובן, בית המשפט בשנים האחרונות וגם לא מזמן עבר לענישה מחמירה בתחום הזה.

ג'קי בריי: אני אציין לפחות שני גזרי דין של 14 ו- 18 שנות מאסר בפועל שניתנו לאחרונה בהקשר הזה.

ג'קי בריי: נדמה לי שזה מצביע על תפיסת כל המערך, החל באכיפה וכלה בבתי המשפט, כנושא חמור שיש למגר אותו עד כמה שהדבר ניתן.

ג'קי בריי: מעט נתונים של שנת העבודה 2004 ביחס לשנה הקודמת.

ג'קי בריי: אנחנו רואים שבשנת העבודה 2004 סיימנו ב- 602 תיקים בתחום הזה, וזה לכל הדעות, כמות לא מבוטלת שיש לה, כאמור, משמעות והשפעה ישירה על התנהלות הנוגעים בדבר – העבריינים בתחום הזה בשטח ביום-יום.

ג'קי בריי: מינואר עד יוני 2005 אנחנו רואים שחלה ירידה בתחום לא בגלל ירידה בפעילות המשטרתית, אלא בגלל אותה פעילות שהגיעה לשיא בשנת 2004 שבה רבים שקשורים לתחום הזה נעצרו, חלק גורשו מן הארץ, חלק אחר יושב בבית-סוהר.

ג'קי בריי: המעורבות שלנו בתחום ארגוני הפשיעה עושה את שלה: סגירת בתי בושת ופעילויות נוספות, שאני אעמוד עליהן בהמשך.

ג'קי בריי: בדוח מחלקת המדינה האמריקנית מציינים שבתקופה המדווחת הראתה ישראל שיפור באכיפת החוק כנגד סחר בבני אדם.

ג'קי בריי: חלקן היחסי של נשים בעלות תעודות זהות ישראליות המועסקות בזנות עלה בשיעור ניכר לעומת ירידה בחלקן היחסי של הנשים הזרות שעוסקות בזנות בתחום הזה.

זהבה גלאון: סליחה, אתה מדבר על ישראליות כשאתה מדבר על תעודות זהות ישראליות, לאו דווקא על נשים שמחזיקות בתעודות זהות ישראליות.

ג'קי בריי: על ישראליות.

ג'קי בריי: הבסיס החוקי למאבק בתופעה נגזר משלושה חוקים מאוד חשובים שחלקם נכנסו בשנים האחרונות.

ג'קי בריי: הראשון בהם הוא חוק לאיסור סחר בבני אדם, השני הוא חוק איסור הלבנת הון שנותן לנו כלי נוסף, בעיקר כדי להתמודד עם הפעילים, עם המנהיגים, עם היבואנים, וכמובן עם ארגוני הפשיעה.

ג'קי בריי: לצד שני החוקים הללו החוק שנכנס ביוני 2003 הוא חוק המאבק בארגוני פשיעה שנותן לנו כלים נוספים להתמודדות יעילה שיש בה לתרום לתחום הזה רבות.

ג'קי בריי: ההיערכות שלנו בהקשר הזה היא בראש ובראשונה במדיניות של חקירה ותביעה בעבירות זנות וסחר בבני אדם בהתאם להנחיות פרקליטות המדינה שמלווה אותנו ונותנת לנו את כל הגיבוי המשפטי.

ג'קי בריי: התווינו הליך שיש לבצע למן איתור קורבן הסחר, דרך העברתן למקלט קורבנות סחר ועד להרחקתן מהארץ בסיומם עדותן או עדותו.

ג'קי בריי: אני מבקש לציין שתפוסת המקלט כמעט מלאה היום.

ג'קי בריי: הוצאנו הנחיות לחקירת כלל העצורות במתקני המשמורת כדי לחשוף כמה שיותר עבירות סחר בבני אדם.

זהבה גלאון: אתה יכול לפרט יותר על נושא ההנחיות לגבי איתור קורבן הסחר והנחיות לגבי נשים במתקן משמורת?

ג'קי בריי: חלק מההנחיות האלה נמצאות בפועל כבר ביישום בשטח, חלקן האחר, כמו שאלון מאוד מובנה שמתורגם לשפות זרות, שיינתן לכל קורבן עבירה נמצא בשלבי תרגום לשפות שונות.

ג'קי בריי: צריך לזכור שלא מדובר בשפה אחת, אלא גם בשפות-אגב שמערימות קשיים לא מבוטלים במערך שלנו באיתור דוברי שפות ייחודיות מלבד השפות היותר מקובלות.

זהבה גלאון: מדובר בשאלון שיחולק לנשים במתקני המשמורת?

ג'קי בריי: אכן כן.

זהבה גלאון: תלווה את השאלון הזה שוטרת שתדבר עם הנשים?

זהבה גלאון: איך זה אמור להתבצע?

ג'קי בריי: אחת הדוגמות היא מנהלת ההגירה שבאה במגע עם האוכלוסייה הזרה שנמצאת בארץ.

ג'קי בריי: החוקרים שם יונחו לפעילות עם אותם שאלונים מובנים כדי לקדם את נושא חשיפת עבירות הסחר ולא להתמקד רק בשהייה הבלתי חוקית בארץ ולאפשר לכלי הזה להיות ביטוי לאותם קורבנות שאולי לא נחשפו לאפשרות לומר את אשר עליהן.

זהבה גלאון: זה בתהליך עבודה.

ג'קי בריי: זה בתהליך תרגום כרגע.

ג'קי בריי: אנחנו ניזונים ממודיעין כדי לחשוף עבירות בתחומים שונים, ולכן הוצאנו איסור הפעלה.

ג'קי בריי: כנושא מרכזי שללנו את הפעלתו של מי שחי את התחום כדי שלא ייהנה משום טובת הנאה כלשהי בעקבות פעילות מודיעינית שהוא תורם, כשלכאורה הוא אמור לחיות בטריטוריה שלו בשלום ולהפליל אחרים.

זהבה גלאון: מתי ההנחיה הזאת נכנסה לתוקף?

ג'קי בריי: לפני כשנה.

זהבה גלאון: ראינו כמה פסקי דין שבהם עורכי הדין מציינים שהסרסורים שימשו מקורות מודיעיניים.

זהבה גלאון: אתה מדבר על השנה האחרונה?

ג'קי בריי: אני מדבר על השנה האחרונה.

ג'קי בריי: אני אשמח לדעת אם יש מקרים כאלה, אנחנו דואגים למקרים כאלה ומקפידים מאוד על איסור ההפעלה.

ג'קי בריי: פעילות משותפת של צוותי החקירה עם צוותי הלבנת ההון היחידתיים לאכיפה באמצעות כלים כלכליים: אני הדגשתי קודם שחוק איסור הלבנת הון הוא כלי מאוד חשוב מבחינתנו ומאוד משפיע.

זהבה גלאון: תן דוגמה.

זהבה גלאון: מעניין אותנו לראות אם חקירה כזאת היא באמת בשיתוף כל מי שקשור באכיפה כלכלית.

זהבה גלאון: יש דוגמה כזאת?

ג'קי בריי: אני לא הבאתי מקרה קונקרטי, אבל צריך לזכור שהיום כל צוות חקירה שפועל מול תופעה כזאת איננו מתמקד רק בתופעה, אלא גם בחקירה כלכלית מסביב לאותו גורם שעבר את העבירה.

ג'קי בריי: השפעת הכלי הכלכלי הזה על השטח עצמו היא גדולה מאוד כי הם יודעים שהם עלולים לאבד את רכושם.

ג'קי בריי: לכן אנחנו גם חווים ירידה בפעילות הזאת.

ג'קי בריי: כמובן, בתוך הבית הטלנו על כל יחידה מרכזית ויחידה לחקירות בינלאומיות לפתח פרשיות יזומות בתחום הזה, וכל יחידה אכן מפתחת ויוזמת, חוסכת ומביאה לידי ביצוע.

ג'קי בריי: אני רוצה להזכיר שהעונשים שהוגשו בהקשר הזה לא ניתנו בחלל ריק.

ג'קי בריי: איסוף הראיות, חיזוק התיק מהבחינה הזאת היא מאוד משמעותית, והחקירה שנעשית היא חקירה מקצועית יותר שחושפת יותר.

גדעון עזרא: אחד המקורות שמהם מגיעות נשים לארץ הוא בגבול ציר פילדלפי שנגמר באילת – הוא לא נגמר בכרם שלום – ומשם חודרות נשים על-ידי בדואים שגם עוסקים בסחר בסמים, בנשק, בסיגריות, וזאת תופעה מאוד רחבה.

גדעון עזרא: לפי דעתי, זאת הדרך העיקרית שבה באות נשים חדשות לארץ.

גדעון עזרא: כאן יש שילוב של סחר בנשים לבין עבירות אחרות.

גדעון עזרא: הכוח שנמצא שם לא מצליח לעלות על כל היקף הבעיה, ובכוונתנו להגדיל את הכוחות שפועלים שם בצורה ניכרת.

גדעון עזרא: המצרים לא עושים רבות, לפי מיטב ידיעתנו.

גדעון עזרא: כששר הפנים של אוקראינה היה פה בביקור דיברנו אותו על הנושא הזה, ואנחנו רוצים להגיע אתו לעבודה משותפת מול מדינות אחרות בנושא סחר בנשים.

גדעון עזרא: יש נכונות היום לשתף פעולה.

גדעון עזרא: יכול להיות שזה יעזור לנו לבלום את התופעה בצורה כזאת או אחרת, אבל אני אומר את זה בזהירות.

זהבה גלאון: יש הערכה כמה נשים נכנסו בשנה האחרונה?

גדעון עזרא: אני אומר בזהירות, שלפי הערכת המומחים, אנחנו עולים על 10% מהחדירות.

גדעון עזרא: 90% מהחדירות – לא רק של נשים - -

זהבה גלאון: כן, חדירות מציר פילדלפי בכלל.

גדעון עזרא: זה נושא שמטריד לא רק אותנו, המשטרה, אלא גם את שירות הביטחון.

גדעון עזרא: אחת הבעיות היא שאם וכאשר נצא מחבל עזה יהיה קשה לחדור מעזה לכיוון ישראל ישתמשו בציר הזה יותר כדי לחדור לישראל.

זהבה גלאון: זאת אומרת מאותן מנהרות שחודרים מהן מחבלים- -

גדעון עזרא: המנהרות לא תהיינה רלוונטיות.

גדעון עזרא: נגיע מקסימום לעזה, וצורה כזאת תהיה סגורה לישראל.

גדעון עזרא: הפיקוח יהיה חמור, והאלטרנטיבה תהיה דרך הציר.

זהבה גלאון: מה זה אומר לגבי הפריסה של המשטרה בציר?

גדעון עזרא: זה אומר שצריכה להיות פריסה רצינית הרבה יותר מאשר היום, ויש כוונה גם.

גדעון עזרא: כל יום משתפרת היכולת הטכנולוגית ושיתוף הפעולה בין הגורמים, אבל אנחנו עדיין לא מרוצים מן המצב.

זהבה גלאון: הגורמים הם צה"ל והמשטרה.

גדעון עזרא: והשב"כ.

גדעון עזרא: כרגע בכלל לא מדברים על שיתופם של המצרים.

גדעון עזרא: הרי מדברים על 750 חיילי משמר הגבול בקטע של פילדלפי מול חבל עזה.

גדעון עזרא: יש עוד קטע אחד שהוא די פרוץ, אבל לא לנשים – אני לא יודע מה עוד עושים שם – מאילת וצפונה - - -

זהבה גלאון: פעם זה היה מקור לחדירת נשים- -

גדעון עזרא: אני לא יודע על חדירה של נשים.

זהבה גלאון: זה היה הקטע שיחידת רמון הוצבה בו?

גדעון עזרא: המלחמה בזה היא לא פשוטה, בתנאים לא פשוטים.

גדעון עזרא: הערכתי היא שעיקר הסחר בנשים חודר משם.

מנחם אמיר: אבל יש מקומות הברחה אחרים: מתורכיה וקפריסין דרך הים.

גדעון עזרא: אני לא מכיר.

גדעון עזרא: אולי אנשיי מכירים, אני לא מכיר.

ג'קי בריי: אני רוצה לציין שאת קורבנות העבירה בפרט ומשיגי הגבול בכלל אנחנו לא מחזירים למקומות המעבר, אלא ישירות לארץ מוצאם.

ג'קי בריי: אני רוצה לחזור חזרה להמשך הפעילות המשטרתית בהקשר הזה שנעשית בשני מישורים: האחד הוא המישור היזום מצדנו, והאחר הוא מישור התגובה.

ג'קי בריי: בהקשר הזה אנחנו מפתחים ומנהלים פרשות יזומות, על-פי מידע מודיעיני, או פיתוח חקירתי.

ג'קי בריי: הכרזת התופעה כנושא התעניינות ארצית מחייבת את רכזי השטח עד הרמה הכי נמוכה – ברמת התחנה – לפעול נגד התופעה ולהזרים מידע על כך, וכנ"ל בהקשר החקירתי.

ג'קי בריי: כמובן, בפעילות הנוגעת להדרכה ולהשתלמויות מקצועיות אנחנו מדריכים ומכשירים במסגרות הפורמליות המשטרתיות, את שוטרינו בכלל ולגבי העוסקים בפעילות הזאת פרופר בפרט.

ג'קי בריי: חלק ניכר מהנשים שנעצרו בידי שלטונות ההגירה אינן מעידות נגד מעסיקיהן.

ג'קי בריי: זאת אחת הבעיות המרכזיות שאנחנו מתקשים להתמודד אתם מול המעסיקים שמחזיקים אותם לא אחת בתת-תנאים לא אנושיים, ואנחנו מכירים את התמונות העגומות בעניין הזה.

ג'קי בריי: אבל בשורה התחתונה הן לא מעידות, וכשהן לא מעידות קשה לפתח העתק לבית משפט, וזה דורש מאתנו לגישות מתוחכמות יותר, להשתמש בטכנולוגיות אחרות ולנסות להגיע לנושא הזה אחריהן.

ג'קי בריי: אבל העדות שלהן היא מחויבת המציאות, היא מרכזית, והיא חשובה להוכחת כתב האישום.

ג'קי בריי: התארכות ההליך המשפטי בתיקי סחר בנשים שנדונים בהרכב של 3 שופטים מהווה סימפטום של בעיה בגלל הימשכות ההליך שמקשה על הישארותן בארץ במקלט, מקשה עלינו.

זהבה גלאון: אני רוצה לעדכן אותך, אדוני השר, בנושא הזה בשני היבטים: דיברנו בכנסת לאחרונה בקריאה טרומית על הצעת חוק שתאפשר לדון בדן יחיד כדי לקצר הליכים; במקביל מנהל בתי המשפט בועז אוקון מינה לפני חודש את השופטת נגה אוהד לדון בתיקים סחר כדי לקצר תהליכים.

זהבה גלאון: אין ספק שזה צוואר בקבוק.

זהבה גלאון: אני שומעת פה את המשטרה בקביעות שאומרת שהיא עוצרת ובסוף זה נתקע, והעדות בורחות.

זהבה גלאון: אם מבחינתך אתה יכול לדבר עם שרת המשפטים להאיץ את הנושא הזה, לדעתי, זה יכול מאוד לעזור.

גדעון עזרא: אני ראש הוועדה למלחמה באלימות, והקמנו ועדה בראשותה של לבנת משיח מהייעוץ המשפטי לממשלה, שתפקידה לדחוף הצעות חקיקה שעוזרות למלחמה באלימות.

גדעון עזרא: הכנסת לא יכולה לחוקק בלי סוף, יש לה כמות חקיקה מוגבלת למושב.

גדעון עזרא: בוועדה עסקו בהיתכנות החוק, באיזו מידה הוא עומד או לא עומד בניגוד לחוקי יסוד אחרים, והדבר השני הוא מה התרומה המיוחדת שלו למלחמה.

גדעון עזרא: כל מי שיש לו הצעת חקיקה שיכולה לדחוף ולסייע למלחמה באלימות שכולל גם את הנושא הזה, אנחנו נשמח מאוד לקבל ולשלב אותו בעבודה הזאת.

ג'קי בריי: קושי נוסף שקיים בפתחנו הוא מחסור בכוח אדם שדובר בשפות הנדרשות של האוכלוסייה שאנחנו מדברים עליה.

ג'קי בריי: זה יוצר לא פעם בעיות תקשורת לא קלות.

ג'קי בריי: היו לנו לא מעט שיתופי פעולה עם מדינות כמו רוסיה ואוקראינה, וכמה פרשיות מאוד תקשורתיות נחשפו בעת האחרונה בהקשר הזה.

ג'קי בריי: אבל בסך-הכול קיימת עדיין בעיה של שיתוף פעולה מספיק בתופעה עם מדינות המקור ועם מדינות המעבר.

זהבה גלאון: מה עם כוח אדם מתוגבר דובר שפות?

גדעון עזרא: נתנו הנחיה במסגרת הרגשה כללית – לא רק בגלל סחר בנשים – שיש צורך בהתמקצעות ובעבודה טובה עם האוכלוסיות שעלו למדינת ישראל מחבר העמים וגם מאתיופיה – שתי הארצות העיקריות – לגייס יותר שוטרים מקרב האוכלוסיות הללו.

גדעון עזרא: לדעתנו, גם ידיעת השפה וגם הכרת הנושא יקדמו אותנו.

גדעון עזרא: התחלנו בזה.

זהבה גלאון: יש לך תקציב מהאוצר בשביל זה?

גדעון עזרא: יש לנו כוונה לקבל תוספת של שוטרים, ובקריטריונים של קבלתם נעודד את קבלתם של עולים לשעבר מחבר העמים ומאתיופיה כי בלי ידיעת שפה אי-אפשר לחקור, ואי-אפשר לעשות שום דבר.

ג'קי בריי: בהמשך אנחנו מתכוונים לשלב את רשויות המס ואת הרשות לאיסור הלבנת הון לצורך תקיפה כלכלית שהיא תופעה; להתמקצע; לקשור גם את הגורמים האחרים מחוץ למשטרה; הגברת שיתוף הפעולה עם הרשויות במדינות המוצא; תקיפה כללית של נתיבי הסחר בנשים ועבריינים בארץ ובחו"ל.

ג'קי בריי: אחת הדוגמות הזכיר השר – פלוגת רמון שיושבת על הקו מסכלת גם את יכולת ההברחה של נשים מן הנקודות הללו מלבד סיכול האמל"חים.

ג'קי בריי: אנחנו ממשיכים לקיים השתלמויות ייעודיות לכלל המגזרים המקצועיים שאמונים על התחום הזה.

ג'קי בריי: כבוד יושבת הראש הזכירה את קידום הצעת החוק בוועדת חוקה שנוגעת להעברת תיקי הסחר בנשים שירדו מהרכב שופטים לשופט יחיד.

ג'קי בריי: נקיטת סנקציות נגד העדות המפרות את תנאי המקלט או נעלמות בשיתוף פעולה עם משרד הרווחה והמשפטים.

ג'קי בריי: צריך לזכור שהעדות הן חופשיות, ואין שום סיבה להשאיר אותן תחת משמורת, אבל עדיין לא נמצא מנגנון שיפקח עליהן 24 שעות.

ג'קי בריי: צריך לדאוג שהן לא תברחנה, תגענה בזמן ותמסורנה את עדותן.

ג'קי בריי: הנושא הזה בעייתי, ועדיין לא סגור, הכלי עדיין לא נמצא.

ג'קי בריי: סגירת בתי הבושת.

ג'קי בריי: אופן יישום החוק יידון בוועדת החוקה מחר, ב- 14 ביולי גם בעקבות השאלות העולות וטיב הראיות שאנחנו צריכים להעמיד בבסיס ההחלטה הזאת.

זהבה גלאון: אני שומעת על זה פעם ראשונה.

זהבה גלאון: אולי כדאי שוועדת החוקה תיידע אותנו, זה מעניין.

זהבה גלאון: אני אבדוק את זה אחר-כך.

ג'קי בריי: הנושא הזה לא מניח לנו, ואנחנו לא מניחים לו.

ג'קי בריי: אנחנו רואים בנושא הזה חשיבות רבה.

ג'קי בריי: נדמה לי שסחר בנשים וסחר בבני אדם בכלל, מקומם לא יכירנו.

ג'קי בריי: בהקשר הזה אנחנו משקיעים רבות, והתוצאות של שנת 2005 מצביעות על ירידה כמותית בתחום, והיא איננה בגלל היעדר עשייה, אלא להפך: בגלל עשייה מלאה בתחום הזה בכל התחומים, כולל מודיעין, חקירות, יוזמה ותגובה.

ג'קי בריי: צריך לעשות ולהמשיך לעשות, וכך נעשה – נפעל בתחום הזה בשילוב כל הגורמים כדי לקדם את כל הנושאים שדיברתי עליהם, לשתף את הגורמים האכיפתיים האחרים מחוץ למסגרת המשטרתית כדי לצמצם את התופעה עד כמה שאפשר ולהביא לידי העדתם של אלו בבתי המשפט בדרך הקצרה והבטוחה ביותר, ומי שיימצא אשם ימצא עצמו מאחורי סורג ובריח להרבה מאוד שנים.

ג'קי בריי: תודה רבה.

זהבה גלאון: תודה רבה.

זהבה גלאון: ניצב יוחנן דנינו, בבקשה.

יוחנן דנינו: בתפקידי הקודם הייתי ראש יחב"ל והקמתי את המפלג למאבק בסחר בנשים שבא במקום מה שהיה באתגר.

יוחנן דנינו: את תקפת מקרוב, ואני גם יודע, אף על פי שלא דיברנו, אבל רוחך שרתה שם- -

זהבה גלאון: אתה מתכוון למטח ביקורת.

יוחנן דנינו: לא בהכרח, אנחנו לקחנו את הביקורת הבונה.

יוחנן דנינו: המשטרה למרות סגירת יחידת אתגר מצאה לנכון להשאיר לנהל את הפרשיות ברמה ארצית.

יוחנן דנינו: זה מראה גם על החשיבות.

יוחנן דנינו: ג'קי דיבר קודם על הירידה, ובאמת צריך לראות אותה מכמה אספקטים, וקשה מאוד להעריך מה המשפיע הישיר על הירידה במספרים, אבל אין ספק שהמצב השתנה.

יוחנן דנינו: אנחנו מקבלים את זה מדיווחים של אנשים בשטח.

זהבה גלאון: אתה יכול להעריך כמה נשים נסחרות נמצאות היום בתחומי מדינת ישראל?

יוחנן דנינו: יש הרבה מאוד מספרים, אני לא הייתי מסתכן בהערכות.

יוחנן דנינו: יכולים להגיד שהמספרים ירדו ביחס לשנים 2003-2004 שבהן המספרים היו הרבה יותר גדולים.

יוחנן דנינו: אנשי השטח שמסתובבים יודעים להגיד את זה וכן שמספר המכונים קטן והעסקים בגלל החוק החדש שנכנס.

יוחנן דנינו: אני לא יודע אם אפשר להביא נתונים, אבל אין ספק שזה היה בעיה, והמשטרה היה צריכה את הכלי הזה כדי לסגור מקומות שבהם לא הייתה לנו עילה חוקית לסגור אותם.

קריאה: זאת סגירה מנהלית?

יוחנן דנינו: זאת כבר לא סגירה מנהלית- -

גדעון עזרא: עובדים בבודדת, כבר לא עובדים בבתי בושת- -

יוחנן דנינו: הנושא האחרון הוא שיתוף הפעולה עם הרשויות.

יוחנן דנינו: היום אפשר לראות בכתבי האישום שמלבד לסעיפי הסחר הקלאסיים יש גם סעיפים כלכליים.

יוחנן דנינו: יש שם סעיפים לפי חוק איסור הלבנת הון.

יוחנן דנינו: זה חשוב.

יוחנן דנינו: הוכח – ואנחנו לומדים ממקומות אחרים בעולם שמודל התקיפה הכלכלי הוא הכי אפקטיבי כי גם אם הכנסת אדם לכלא והארגון שלו ממשיך לעבוד, לא עשית הרבה.

יוחנן דנינו: אבל אם הצלחת למוטט אותו כלכלית העסק הזה הרבה יותר אפקטיבי.

יוחנן דנינו: במשטרה כבר הפנמנו את זה, אבל בכל מה שקשור לשיתוף הפעולה עם הרשויות האחרות עלינו כמה מדרגות, ואפשר לראות את זה בכתבי האישום.

זהבה גלאון: אדוני השר, אתה יכול להרחיב על כך שעובדים בבודדת?

גדעון עזרא: יש לנו דיונים חוזרים ונשנים עם יחידת ההגירה.

גדעון עזרא: לעומת העבר היכולת לעלות על קבוצות גדולות של עובדים זרים בלי היתר הולכת ויורדת.

גדעון עזרא: בכל מטרה ומטרה שהם רוצים הם מוצאים אותה והולכים עליה, וכמות האנשים שמצליחים לעצור היא קטנה יותר מבעבר משום שהלקחים נלמדו.

גדעון עזרא: באשר לנשים, נמסר לי שמאחר שסגרנו את בתי הבושת, השיטה החלופית שנמצאה הן כתובות של נשים שעושות מה שהן עושות בבתים פרטיים.

גדעון עזרא: כל מודיעין בנושא הזה הוא חשוב.

גדעון עזרא: לדעתי, משטרת ישראל בכל תחנה ותחנה תשמח לגשת למקום ולבדוק את הדברים.

גדעון עזרא: גם מבחינת ההגירה אנחנו מכירים בצורך להילחם בתופעה הזאת.

זהבה גלאון: אתה אומר שהפעילות שלכם בבתי הבושת גרמה לירידה לדירות דיסקרטיות, דירות מסתור?

גדעון עזרא: כן.

זהבה גלאון: במצגת דיבר ג'קי על סנקציות נגד נשים שמפרות- -

ג'קי בריי: אין לנו פתרון בשלב הזה.

זהבה גלאון: מה אתם עושים?

רענן כספי: מנחם וקשל הגיש מסמך ליועץ המשפטי לממשלה, והוא העביר לעו"ד רחל גרשוני, והבנתי מהתשובה שניתנה שבינתיים זה לא התקדם.

זהבה גלאון: כלומר, בשלב זה אתם לא מטילים סנקציות- -

רענן כספי: רינת יכולה לפרט יותר את הבעייתיות בזה.

זהבה גלאון: אני רוצה לסכם עד כה, ואז נפנה לכל הארגונים.

זהבה גלאון: אדוני השר, אתה אומר שמרבית הנשים שמוברחות היום לארץ מוברחות דרך ציר פילדלפי.

זהבה גלאון: אין לכם נתונים מדויקים כמה נשים הוברחו בשנה האחרונה דרך הציר או כמה נעצרו- -

גדעון עזרא: הייתה פרשייה בשנה האחרונה במחוז ירושלים, שאנשים באו בתור עולים חדשים בגלל התארגנות באוקראינה- -

רענן כספי: בזהות שאולה.

גדעון עזרא: - -הם הגיעו כאילו כיהודיות ועסקו פה בנושא הזה- -

זהבה גלאון: עסקו בזנות.

זהבה גלאון: כאן בוועדה אפשר להגיד את זה.

גדעון עזרא: אני לא יכול להגיד מספרים, אבל לי נראה שהציר המרכזי הוא משם, אבל אני לא בטוח.

זהבה גלאון: עורכת הדין טלי אייזנברג, בבקשה.

טלי אייזנברג: אני היועצת המשפטית של פרויקט מאבק בסחר בנשים בעמותת "אישה לאישה" מחיפה.

טלי אייזנברג: אני רציתי להעלות בפני השר נתונים שהובאו בפני הוועדה על פתיחת תיקים וכתבי אישום שהוגשו.

טלי אייזנברג: אפשר היה לראות שיש יחס של 1:5 בין תיקים שנפתחו באזור המרכז לבין תיקים שנפתחו באזור הדרום ובאזור הצפון.

טלי אייזנברג: המספרים שניתנו אז היו על 25 תיקים באזור המרכז, 5 תיקים באזור הצפון ועוד 5 באזור הדרום.

זהבה גלאון: ארגון "אישה לאישה" נמצא בחיפה, את מדברת עכשיו על אזור הצפון.

טלי אייזנברג: אני מדברת בשם כל המחוזות שהם לא מחוז מרכז.

טלי אייזנברג: מתוך ההיכרות שלנו עם השטח ברור שהסחר לא מתמקד באזור המרכז.

טלי אייזנברג: ברור שבאר-שבע ואילת הם מקומות מאוד מרכזיים לסחר גם ברור שנשים נסחרות גם באזור חיפה וצפונה - -

זהבה גלאון: כשאת אומרת לשר "ברור", את צריכה לגבות את זה, ולהגיד "אני יודעת כי- -".

זהבה גלאון: מה זה ברור?

גדעון עזרא: כתובות.

גדעון עזרא: תני לנו כתובת.

טלי אייזנברג: ארלוזורוב 54 א' בחיפה.

זהבה גלאון: תרשמו את זה.

גדעון עזרא: רושמים.

טלי אייזנברג: אלה דברים שעולים כשאנחנו מדברות עם נשים נסחרות במתקן הכליאה.

טלי אייזנברג: אלה דברים ידועים.

טלי אייזנברג: בשיחות האלה במתקני הכליאה אנחנו רואות שיש סחר, והוא אינו מתמקד רק באזור המרכז.

טלי אייזנברג: פנינו ללשכתו של השר וביקשנו להתחיל בהקמת צוות דומה לזה שקיים בימ"ר תל-אביב.

טלי אייזנברג: התשובה שקיבלנו הייתה כי, למעשה, בתי הבושת נסגרו- -

גדעון עזרא: סליחה, אני רוצה להבין, כשנודע לך על ארלוזורוב 54 א' את פנית למישהו במשטרה?

טלי אייזנברג: בוודאי.

גדעון עזרא: למי פנית?

טלי אייזנברג: פנינו באופן רשמי לימ"ר חוף.

גדעון עזרא: והם פשוט לא עשו שום דבר?

גדעון עזרא: אני לא מבין.

ריטה חייקין: זה לא המקום כאן לפנות למשטרה עם הכתובות של בתי הבושת, אלא אנחנו חושבות שהמשטרה צריכה לעשות עבודה מאוד מאורגנת בחיפה ובצפון וגם לבדוק.

ריטה חייקין: זה בעצם עבודה של מודיעין.

זהבה גלאון: אבל עכשיו הוא שואל מה עשיתם כשנודע לכם על מידע.

ריטה חייקין: בית הבושת בארלוזורוב 54 קיים כעשר שנים.

ריטה חייקין: למנהלת יש שותף במשך שנתיים, אבל זה לא הפריע לו לפתוח בצד השני של הבניין בית בושת נוסף שנקרא היום "יד זהב" – מכון בריאות ומסאז'ים, ובעצם ברור לנו מה יכול להיות במכון הבריאות.

ריטה חייקין: זה מאוד פתוח, והמשטרה כל הזמן עושה סיורים ואפילו כל מיני דוחות חנייה.

ריטה חייקין: לכן ברור מאוד לכולם איפה נמצא המקום הזה.

ריטה חייקין: לכן אנחנו לא צריכות להעביר את המידע הזה למשטרה.

ריטה חייקין: גם מכונים אחרים כמו "בלו בונד" באזור התעשייה של חיפה ומכונים כמו נופך 28 – בכל המקומות האלה חברת הכנסת זהבה גלאון ביקרה בהם עם בכירי המשטרה של מחוז חיפה.

ריטה חייקין: יחד עם זאת המקומות עדיין פועלים.

זהבה גלאון: הייתי שם בסיור עם אנשי "אישה לאישה" בחיפה ועם מפקד המחוז דאז בחיפה בורובסקי - -

גדעון עזרא: זאת היסטוריה.

זהבה גלאון: - - רגע, הם הראו לנו איך המקומות האלה נסגרו.

זהבה גלאון: אבל הם נפתחו מחדש, זה מה שאנחנו מנסים לטעון.

טלי אייזנברג: נאמר לנו מהלשכה של אדוני שלמעשה יש מעקב אחרי בתי הבושת.

גדעון עזרא: לא אמרתי שיש מעקב.

גדעון עזרא: כאשר המשטרה יודעת כתובת כלשהי היא מטפלת בזה.

גדעון עזרא: לפני כחודשיים וחצי היה מבצע בבאר-שבע וסגרו שם מספר בתי בושת במרכז העיר.

טלי אייזנברג: אני חלילה לא טוענת שהמשטרה לא אוכפת את החוק, ואני חלילה לא טוענת שהמשטרה מתעלמת ממידע שמגיע אליה.

טלי אייזנברג: הבעיה שלי היא שכשמדובר בעבירות בסחר בנשים מדובר בעבירות חשיפה.

טלי אייזנברג: כלומר, מי שצריך להביא את המידע וצריך לחפש את המידע באופן אקטיבי זאת המשטרה.

טלי אייזנברג: לעומת עבירות אחרות שבהן יש מתלוננת, בעבירות של סחר בנשים נדרש מערך מודיעיני ומערך חקירתי.

טלי אייזנברג: הבקשה שלנו היא להקים צוות.

טלי אייזנברג: אנחנו מדברים על שני חוקרים בימ"ר חיפה שהם דוברי רוסית רהוטה שאמורים לטפל בכל הנושאים, כולל רצח וכולל ארגוני פשיעה- -

גדעון עזרא: למה ימ"ר, בכלל?

טלי אייזנברג: הימ"ר מטפל בזה.

גדעון עזרא: את מחלקת גם את העבודה בתוך המשטרה?

גדעון עזרא: אתמול הייתי בכינוס של כלל מערך האיסוף של משטרת ישראל.

גדעון עזרא: לעומת השב"כ ששם מתעסקים בנושא אחד – טרור בבוקר, טרור בצוהריים וטרור בערב, ועושים עבודה נהדרת, לממשלה יש משימות מפה ועד לעבודה חדשה מסמים ועד דקירות ורציחות.

גדעון עזרא: המודיעין של המשטרה חייב לתת מענה לכול, הוא לא יכול לתת מענה לכול.

גדעון עזרא: אני קורא לכל אזרח וטוען שאוי למשטרה שמקבלת תלונה על מקום שאפשר לסגור, ולא עושים את הדברים.

גדעון עזרא: לכן אם אתם נואשתם מהמשטרה, תפנו אליי, תפנו ליועץ המשפטי, לרמ"ט שלי, תשלחו לי שמות של מקומות שביקשתם לטפל בהם, והם לא טופלו.

גדעון עזרא: זה לא תקין ולא בסדר.

זהבה גלאון: עורכת הדין אייזנברג אומרת שני דברים מעבר לזה: ראשית היא אומרת שהם התלוננו, ועל-כך אנחנו מקבלים מענה בדבריך כי אתה מזמין להתלונן ולהתריע; אבל היא גם אומרת שלמשטרה בחיפה אין היכולת- -

גדעון עזרא: מי טוען את הטענה הזאת?

טלי אייזנברג: אנחנו.

גדעון עזרא: תני לי את המכתב של מפקד המחוז, אני רוצה לראות איזו תשובה הוא נתן.

גדעון עזרא: אין דבר כזה שיגידו לך על מקום שאפשר רק ללכת לסגור אותו ולא סגרו אותו.

גדעון עזרא: לא יכול להיות.

טלי אייזנברג: הטענה שלנו היא אחרת.

טלי אייזנברג: אנחנו טוענים שהמשטרה צריכה באופן אקטיבי למצוא את המידע הזה- -

גדעון עזרא: בשביל אקטיבי אני צריך כוח אדם.

גדעון עזרא: את לא יודעת מהן הבעיות של המשטרה.

גדעון עזרא: את רוצה לדאוג לתקנים?

גדעון עזרא: אל תדאגי.

גדעון עזרא: אם אתם יודעים על מקום מסוים – תגידו, תעזרו למשטרה.

זהבה גלאון: הנקודה ברורה.

טלי אייזנברג: יש תופעה של מכונים שפועלים בצורה שרק כאשר מגיע לקוח מובאת אישה.

טלי אייזנברג: לכן אני אומרת שהמעקב אחר בתי בושת הוא חשוב- -

גדעון עזרא: זה תלוי במבצע.

טלי אייזנברג: ברור לי, אבל זה מבצע שחייבים לעשות כדי להילחם בסחר.

ריטה חייקין: אנחנו ארגון שאוסף את המידע, מדבר עם הנשים, ואנחנו פוגשות אותן במסגרת הפרויקט במתקני כליאה בחדרה.

ריטה חייקין: טלי ניסתה להגיד ואני אוסיף, שחסרים לנו שוטרים דוברי רוסית בימ"ר חוף.

ריטה חייקין: אנחנו מבינות שאין למשטרה משאבים להשקיע בפריפריה.

ריטה חייקין: אנחנו מבקשות לתת יותר תשומת לב לפריפריה - -

גדעון עזרא: תקצוב, הקצאה- -

ריטה חייקין: - - לתת יותר שוטרים לחיפה וגם לבאר-שבע וגם לאילת.

ריטה חייקין: לי כדוברת רוסית יש הרבה חברים שרצו להתגייס למשטרה, אבל משום מה זה לוקח הרבה מאוד זמן בתהליך ביורוקרטי ארוך מאוד.

ריטה חייקין: באיזשהו שלב הם נפלו, לא ברור למה.

זהבה גלאון: אדוני השר, אנשים שמדברים כאן אינם מדברים ממקום של ביקורת, אלא ממקום של אכפתיות.

זהבה גלאון: אלה אנשים שעוסקים בנושאים האלה יום יום, והם מדברים מדם לבם, זה חשוב להם.

זהבה גלאון: זה לא ממקום של ביקורת על המשטרה.

זהבה גלאון: אני יכולה להרשות לעצמי למתוח עליך ביקורת, אבל אנשים כאן באים ממקום של רצון לסייע ולעזור ולשתף פעולה.

זהבה גלאון: לכן מאוד חשוב לי לקיים את הישיבה באופן הזה.

גדעון עזרא: משטרת ישראל לא יכולה לגייס אפילו שוטר אחד עד שהוחלט על ההתנתקות.

גדעון עזרא: אז צריך היה כוח אדם וגייסנו אנשים באופן חלקי.

גדעון עזרא: כדי להמחיש לכם, חסרים לנו 200 תובעים במשטרה; חסרים לנו אנשי סיור במקומות קריטיים.

גדעון עזרא: אין נושא אחד שלא חסרים לנו אנשים בו.

גדעון עזרא: ימ"ר חוף הוא קרוע בין מספר גזרות: בין חדרה לבין חיפה לבין אום אל-פאחם לבין מקומות אחרים.

גדעון עזרא: אנחנו עובדים תוך כדי תעדוף.

גדעון עזרא: לא יעזור שום דבר, אף אחד לא נתן לנו עוד כוח אדם.

גדעון עזרא: אני מאוד רוצה בהצעת תקציב 2006 – וגם עכשיו במסגרת הוועדה לאלימות – לתת לנו יותר שוטרים שחלקם יהיו שוטרי חובה, שזה לא בספק בכלל.

גדעון עזרא: מי שיסדיר לי מכם שוטרים נוספים, יבוא על הברכה.

גדעון עזרא: אני לא הצלחתי לעשות את זה כפי שאנחנו זקוקים לו.

גדעון עזרא: יש לנו 2.2 ל- 1000 תושבים לעומת 4 בניו-יורק.

זהבה גלאון: תרשמו לכם איך אפשר לתעדף בימ"ר חוף.

גדעון עזרא: בכל מקום צריך.

ריטה חייקין: כרגע אני לא מותחת ביקורת, אבל אנחנו שמנו לב במשך הפרויקט שנמשך 3 שנים, שתיקי סחר מטופלים בידי ימ"ר חוף, ותיקי סרסרות וניהול בתי בושת מטופלים בידי המשטרה, ואנחנו שמות לב שהתיקים האלה כמעט לא נפתחים, למשל בצפון ובחיפה.

ריטה חייקין: בתי בושת כן פועלים, אבל אין תיקי סרסרות או ניהול בתי בושת.

זהבה גלאון: רענן רצה להתייחס לזה.

ריטה חייקין: יחד עם זה אנחנו רואות שכאשר אנחנו מגישות בקשה לגביית עדות של נשים שצריכות להעיד באזור הצפון, ונשים צריכות לחכות הרבה זמן במקלט עד העדות.

ריטה חייקין: אנחנו אוספות מידע מנשים, ואם הן רוצות למסור עדות נגד הסוחר שנמצא באזור הצפון, אנחנו מעבירות את זה למשטרה בלילה.

ריטה חייקין: אנחנו רואות שדווקא כאן – כנראה זה גם קשור למשאבים – התהליך מאוד איטי, והשוטרים מתייחסים בעדיפות מאוד נמוכה לתיקים של נשים מן הצפון.

רענן כספי: אני דווקא התפלאתי קצת מההערות שהן העירו.

רענן כספי: בחודשיים האחרונים לאחר כל פנייה שקיבלנו מהם רוב הנשים הועברו למקלט, למעלה מ- 90%.

רענן כספי: דבר שני, בשנה שעברה התמקדה רוב הפעילות בתל-אביב, והשנה רוב העדות היו מירושלים, דרום וצפון.

רענן כספי: כלומר, ימ"ר דרום פועל באינטנסיביות- -

זהבה גלאון: המשטרה, רשמו לפניכם שיש בעיה בצפון.

זהבה גלאון: איך מתגברים את הפעילות בצפון?

רענן כספי: במתקני הכליאה הצטמצמה בצורה ניכרת כמות הנשים.

גדעון עזרא: אם אתם לא מקבלים תשובה תגיעו עד ללשכת השר בעניין הזה.

גדעון עזרא: אנחנו חייבים לטפל בעניין הזה.

גדעון עזרא: לא קיבלנו מכתב – מבחינתי לא מיציתם את כל הדרכים שעומדות לרשותכם.

ג'קי בריי: אנחנו צריכים להזכיר לעצמנו שקהל היעד הם לא הבנות; קהל היעד הם הסרסורים, הסוחרים.

ג'קי בריי: לא אחת נדמה שלא סוגרים מסוים, אבל צריך להבין שיש גם אינטרסים אחרים בעניין הזה.

ג'קי בריי: המקום הנוכחות עצמו לא תורם לנו בשלב מסוים דבר מבחינת הגעה אל הסוחר, הסרסור כי לא הוא שנמצא שם ועושה את העניין.

גדעון עזרא: אם זה ככה זאת סתם הזנחה.

ג'קי בריי: חלק מזה זה עובדות שניתנות להוכחה.

זהבה גלאון: ריטה, תודה, הנקודה הועברה, הובהרה, ואתם תהיו בקשר עם רענן על זה.

זהבה גלאון: לאה גרינפטר ממכון תודעה, בבקשה.

לאה גרינפטר: בתחילת שנת 2004 המשטרה חרתה על דגלה להילחם בפשע המאורגן ועשתה עבודה מצוינת בעניין פיצוח פרשיות ועניינים אחרים.

לאה גרינפטר: אך משום מה בתי הבושת שנקראים כרגע "דירות דיסקרטיות" פזורים ברחבי הארץ, ובעיקר בערים הגדולות, מלבד בירושלים שבה המשטרה מטפלת ביעילות רבה גם בדירות דיסקרטיות.

לאה גרינפטר: בכל הארץ לא רואים את זה.

לאה גרינפטר: מתנדב במשטרת תל-אביב עושה סיורים עם המשטרה, וכאשר הם עוברים בדירות דיסקרטיות הם אומרים לו שהם אינם סוגרים אותן כי הם רק מפקחים, והם פועלים רק כאשר מדובר בסמים.

לאה גרינפטר: זה אומר שההנחיות אינן מיושמות כרגע, אפילו לא אותן הנחיות שהיו קיימות ב- 94', שאפשרו לסגור בתי בושת כאשר השכנים התלוננו או שהיו בהן אלימות.

זהבה גלאון: יש לך דוגמה קונקרטית?

לאה גרינפטר: כן.

לאה גרינפטר: אנו יודעים ממקור ראשון שלמשטרה באזור תל-אביב הגיעה תלונה של שכנים מבית בצפון תל-אביב.

לאה גרינפטר: המשטרה הגיעה ובדקה את המקום וטענה שהוא אינו נראה לה בית בושת, ואמרה לשכנים שייקחו חוקר פרטי כדי להביא לראיות.

לאה גרינפטר: השכנים לקחו חוקר פרטי שבמשך 3 חודשים חקר את המקום ומצא שהמקום הוא לא רק בית בושת, אלא גם מתחרות נמצאות שם- -

מנחם אמיר: 3 חודשים הוא סחט את האנשים.

לאה גרינפטר: יכול להיות, אבל הוא מצא שהמקום מפורסם ב"בננה".

לאה גרינפטר: מכריחים את הנשים שם לקיים יחסי מין עם הלקוחות שמגיעים אף על פי שמפורסם כי במקום יש שירותים אירוטיים ללא מין – אני לא מכירה מקום כזה.

לאה גרינפטר: לאחר שהאנשים כבר שכרו את החוקר ואחרי שהם גילו שהמקום הוא באמת בית בושת המשטרה לא רצתה יותר להיכנס לתמונה, ולכן הם פנו לבית המשפט.

לאה גרינפטר: השופט שיינמן הגיש צו סגירה למקום, אבל זהו צו סגירה ארעי רק בתנאי שהדיירים ימציאו ערבות של 50 אלף שקל תוך 7 ימים – אם לא, לא יטפלו בנושא.

זהבה גלאון: הנקודה ברורה, אני רוצה שתעבירי אחר-כך את הפרטים, נראה לי שצריכים לבדוק את זה.

זהבה גלאון: השכנים לא צריכים לשלם לבית המשפט ולחוקר פרטי.

לאה גרינפטר: כמה דיירים יכולים להרשות את זה לעצמם?

רענן כספי: זאת בדיוק יכולה להיות הבעיה בסגירת בתי בושת, שאנחנו נלך דרך בית משפט- -

זהבה גלאון: אבל השכנים לא צריכים לשלם את זה.

זהבה גלאון: אני רוצה שלאה תעביר את זה אליך אחר-כך.

זהבה גלאון: אורי שדה, מוקד סיוע לעובדים זרים, בבקשה.

אורי שדה: אני מבקש לדעת מהמשטרה אם חוקרים פרסום שירותי מין באינטרנט ובחוברות שמחולקות בכל דוכן בתל-אביב בניגוד לחוק.

אורי שדה: אנחנו יודעים שבעיתונים הגדולים זה הצטמצם, אבל מקומונים ופליירים ממשיכים לפרסם.

אורי שדה: האם המשטרה חוקרת את זה?

אורי שדה: אנחנו נתקלים בתופעה של העמדת קורבנות סחר לדין בגין שהות בלתי חוקית והסתננות – תמיד לא בפעם הראשונה, אבל כשהן חוזרות פעמיים-שלוש מעמידים אותן לדין.

אורי שדה: שמענו קודם על הסנקציות שנזקקים להם, יש סנקציות מתואמות עם המקלט כלפי עדות כדי שלא יברחו או מכיוון שהן בורחות.

אורי שדה: היינו רוצים לדעת מה הסנקציות, מי קובע אותן- -

זהבה גלאון: שאלתי את השאלה, הן לא גובשו.

זהבה גלאון: אין סנקציות, היועץ המשפטי לממשלה לא אישר את זה.

אורי שדה: הזכירות את עניין שיתוף הפעולה בחו"ל.

אורי שדה: הייתה פה לאחרונה משלחת של נציגים מאוקראינה, ביניהם גם חוקרים בכירים יותר או פחות שדיווחו שיש להם אינטרס רב לשתף פעולה, והם מאוד רוצים להעמיד לדין גם את המגייסים בשרשרת הסחר, כי הרי בלי הרשעה כזאת ימשיך הגיוס ויגיעו נשים נוספות.

אורי שדה: הם אמרו שהם לא יודעים על שום אפיק של שיתוף פעולה.

אורי שדה: לכן אם יהיה שיתוף פעולה זה יהיה מבורך.

אורי שדה: אני יכול להצטרף למה שציינו נציגות "אישה לאישה", אני גם העברתי פרטים על דירות דווקא באזור צפון תל-אביב, ולא קיבלתי שום תשובה שנעשה דבר.

אורי שדה: אולי נעשה ואני לא יודע, אבל אפילו לא השיבו לי על המידע.

אורי שדה: שאלה אחרונה – האם יש הנחיות חדשות לגבי שוטרים שמגיעים למכונים או לשירותי ליווי כלקוחות.

אורי שדה: רק בשבוע שעבר נתקלנו במקרה של קורבן סחר שבהיותה בדרך אל לקוח או בחזרה ממנו עצרה אותה ניידת, ושוטר איים עליה שהוא ידאג לגירושה אם היא לא תעשה בו מין אוראלי, וכך היה.

זהבה גלאון: וכך היה – היא גורשה או שהיא עשתה לו מין אוראלי?

אורי שדה: היא עשתה לו מין אוראלי.

אורי שדה: בוועדה הזאת הוצגו בעבר נתונים חמורים כבר בעבר, ואני רוצה לדעת האם יש הנחיות חדשות בנוגע לעניין הזה.

זהבה גלאון: תודה.

זהבה גלאון: עורכת הדין אורלי מוראל, סגנית בכירה לפרקליט המדינה.

אורלי מוראל: כמה נקודות חשובות – ואני אתן גם לאורי תשובות.

אורלי מוראל: לעניין יישום החוק בעניין סגירת המקומות, פרקליט המדינה בהחלט בוחן דרכים להוסיף אותו להנחיה שלו, והוא יוסף באופן שהוא יוסיף למאמצי האכיפה ולא יפחית מהם, כמובן כעניין נוסף שיש לאכוף.

אורלי מוראל: זה בהחלט ייתן דחיפה בכיוון הזה.

אורלי מוראל: בעניין הפרסומים והחקירות שבעקבותיהם התנהלה ישיבה בלשכת המשנה לפרקליט המדינה, ותצאנה הנחיות מקיפות יותר גם לאכיפה מוגברת נגד אותם פרסומים שלא עומדים בתנאי החוק וגם לחקירות שייעשו על סמך דברים שאפשר לקלוט מאותם פרסומים.

אורלי מוראל: גם בעניין הזה יש שיפור.

אורלי מוראל: אני לא מכירה את המקרה שאורי תיאר לפרטיו, אבל כשנמצאת התנהגות כזאת של שוטרים אנחנו בהחלט רואים בה התנהגות חמורה.

אורלי מוראל: יש כתבי אישום שהוגשו בעניין הזה: היה תיק שהתנהל בדרום, ואנחנו גם הגשנו עליו ערעור לבית-משפט עליון גם על קולת העונש וגם על עצם חומרת המעשה.

אורלי מוראל: אלה היו שני שוטרים שעשו מעשה דומה בעובדת זרה, לאו דווקא בנערת ליווי.

אורלי מוראל: אין לגיטימציה לדברים האלה, ואוכפים את זה בחומרה רבה.

זהבה גלאון: אדוני השר, מדי פעם אנחנו שומעים תלונות.

זהבה גלאון: אני לא יכולה להגיד שזאת תופעה, ששוטרים מתנהגים כך.

זהבה גלאון: אבל אני בזמנו הגשתי כמה הצעות חוק, ונמסר לי שאם זאת לא תופעה אין לי מה לקדם, ובטח זה לא יכול להיות בדין משמעתי; אבל אולי שווה להוציא הנחיית רענון של השר למשטרה על כך שמתקבלות תלונות לאחרונה על שוטרים שמנצלים את מעמדם ואת כוחם והולכים למקומות שבהם נשים נסחרות.

זהבה גלאון: שווה לרשום את זה.

גדעון עזרא: זה לא רק בנושא של סחר בנשים.

גדעון עזרא: בימים האחרונים היו תלונות נגד שוטרים על שימוש יתר בכוח כלפי מפגיני ימין.

גדעון עזרא: אני מציע שנציגי המשטרה הנמצאים כאן ועוסקים בעניין יבדקו האם אין מקום לרענן את השוטרים בעבירות חוזרות כאלה ואחרות.

זהבה גלאון: באיזו מתכונת עושים את זה?

גדעון עזרא: יש כמה דברים.

גדעון עזרא: יוחנן דנינו יכול להסביר.

יוחנן דנינו: השר עוסק במדיניות, והמדיניות היא להיאבק עד חורמה בתופעת הסחר בנשים.

יוחנן דנינו: את המדיניות מתרגמת המשטרה, ובין ההנחיות שלה היא צריכה להתייחס לחומרה שבה אנחנו רואים את התופעה.

יוחנן דנינו: את אמרת נכון, זאת לא תופעה.

יוחנן דנינו: מניסיוני, המקרים הם בודדים ומטופלים גם בתוך המערכת.

יוחנן דנינו: אגב, לא מחכים לפרקליטות.

יוחנן דנינו: השוטרים האלה מושעים לאלתר ומיד ממשיכים לטפל בהם ברמה המשפטית.

יוחנן דנינו: פיקוד המשטרה רואה את המקרים האלה חמורים מאוד וצריך לטפל בהם עד תום.

יוחנן דנינו: הוצאת הנחיה חדשה בעניין הזה זה כאילו להגיד שיש עכשיו בסיס שבגללו צריך לעשות את זה.

יוחנן דנינו: לא צריך לרענן כי הדבר די ברור.

גדעון עזרא: לדעתי, צריך.

יוחנן דנינו: השאלה היא באיזו מסגרת.

ג'קי בריי: מי שמתעסק בתחום הזה במשטרה זה מדור משמעת אצלנו, וכאשר יש אירועים כאלה מוציאים הנחיות ואת תמונת המצב.

ג'קי בריי: אני לא יכול להצביע על איזשהו שוטר בהקשר הזה בחודשים האחרונים.

זהבה גלאון: אני רוצה להוציא אתכם מתחום המשמעת, זה לא נושא משמעתי בעיניי.

אורלי מוראל: צריך להבחין בין שני דברים: המקרה שאורי תיאר והמקרה שאני דיברתי עליו הם מקרי אונס לכל דבר.

אורלי מוראל: זה עניין פלילי, חמור, והשוטרים האלה מועמדים לדין על אונס.

אורלי מוראל: האמירה: "אם לא תקיימי אתי יחסי מין תגורשי", היא אמירה שמובילה לאישום באונס.

אורלי מוראל: את זה צריך להפריד משוטר שהולך בלי מדים למכון ליווי ועושה שם מה שעושה.

אורלי מוראל: שם זה בעיה כי זה לא בהכרח פלילי, התחום המשמעתי הוא יותר חזק.

אורלי מוראל: לכן צריך להבדיל ולא לכלול הכול במכלול אחד.

ג'קי בריי: בתום הטיפול הפלילי זה חוזר ממח"ש למדור משמעת שצריכה להפיק את הלקחים.

ג'קי בריי: הלקחים האלה הם משמעתיים מעבר לעניין הפלילי.

גדעון עזרא: אני לא מדבר על הדרך שבה אני מטפל בשוטר שעשה מעשה כזה או אחר.

גדעון עזרא: אני רוצה להזהיר את כלל השוטרים מפני מעשים כאלה שנעשו.

גדעון עזרא: זה דבר שצריך לעשות אותו, וצריך לעשות אותו כיאות לא רק בגין העבירה הזאת, אלא גם בגין עבירות אחרות.

גדעון עזרא: יש עיתון אחד למשטרה שנקרא "מראות", ואני חשבתי לכתוב בעיתון הזה מודעה שתזהיר את השוטרים מ- א, ב, ג.

גדעון עזרא: זה דבר חשוב שמטרתו להרתיע אנשים מלעשות מעשה כזה.

גדעון עזרא: זאת עמדתי.

גדעון עזרא: אני לא יודע מדוע זה מסובך לעשות את זה.

גדעון עזרא: למה אני צריך לטפל בשוטר אחרי שהוא עשה מעשה שהוא לא ידע שאסור לו לעשות?

ג'קי בריי: זה נעשה גם במסגרת האתיקה של השוטר.

קריאות: - - -

גדעון עזרא: יש עיתון שיוצא פעם בשבוע, תכתבו בו.

ג'קי בריי: רשמתי את זה לפניי.

גדעון עזרא: אני בעד לאמץ את המלצת השר בעניין.

גדעון עזרא: זה גם איזשהו מסר שהשר לביטחון הפנים משדר למשטרה.

גדעון עזרא: יש לזה ערך.

אורי שדה: אני רוצה להדגיש שאני לא רוצה לבדוק רק במקרים האלה שזה מגיע לאונס, אני מדבר על עצם ההליכה של שוטרים בתור לקוחות למכונים במדים או לא במדים, כשהאישה מובאת לביתה ורואה את התמונות שלו ושל חבריו לצוות או את מדיו תלויים על הקולב.

אורי שדה: אישה כזאת לא תתלונן במשטרה, ויגידו שהיא לא רוצה להעיד.

אורי שדה: זאת הסיבה שהיא לא רוצה להעיד.

אורי שדה: לכן ראוי להבהיר לשוטרים את משמעות ההליכה אל שירותי ליווי באופן נורמלי.

זהבה גלאון: הנקודה ברורה, והשר יתייחס לזה.

אורלי מוראל: בשלב הזה כשעבירות הסחר קצת פחתו אנחנו צריכים דווקא להגביר את האכיפה בעבירות הבינוניות: הסרסרות החמורה וכל העבירות הנלוות.

אורלי מוראל: המדיניות של הפרקליטות הולכת בכיוון הזה גם ביישום החוק וגם בהגברת האכיפה על פרסומים.

אורלי מוראל: נכון שגם המשטרה תלך בדרך הזאת, וייצאו מאתנו בכיוון הזה.

זהבה גלאון: רינת דוידוביץ', מנהלת המקלט לנשים נסחרות.

רינת דוידוביץ': בשבוע שעבר התכנסה אצלנו במקלט ועדת שרים שבראשה השרה לימור לבנת.

רינת דוידוביץ': היו שם גם השרים אופיר פינס וציפי לבני.

רינת דוידוביץ': בהחלטתם הם אישרו את המקלט לשנה נוספת.

רינת דוידוביץ': כמו שג'קי אמר, המקלט היום כמעט בתפוסה מלאה, יש 47 נשים וילד בן שנתיים, שנמצא אצלנו כבר שנה ושלושה חודשים.

רינת דוידוביץ': בחודש וחצי האחרון הופנו אלינו 13 נשים, 7 נשים הופנו בחודש יוני- -

זהבה גלאון: מאיפה?

זהבה גלאון: את יכולה לתת פריסה?

רינת דוידוביץ': רובן ממתקני המשמורת, 4 הופנו מימ"ר דרום.

רינת דוידוביץ': הבנות ממתקני המשמורת הופנו דרך הארגונים החוץ-ממשלתיים לרענן ולמאיר.

רינת דוידוביץ': רוב הנשים ששוהות היום במקלט הן דווקא נתינות אוקראינה, וזה שינוי שחל בתקופה האחרונה כי בהתחלה רוב הנתינות היו מאוזבקיסטן וממולדובה.

רינת דוידוביץ': אני רוצה להתייחס למצגת בנושא איתור קורבנות, להבדיל בין קורבנות שמתשאלים אותן במתקני המשמורת.

רינת דוידוביץ': צריכה להיות הנחיה למנהלת ההגירה שתופסת את הנשים, שבעיניי איתור הקורבנות הוא בשלב הזה כדי שלא ייווצר מצב שנשים יצטרכו לשהות חודש במתקני המשמורת עד שיאתרו אותן הארגונים החוץ-ממשלתיים, ואחר-כך הם יעברו אלינו.

רינת דוידוביץ': בנקודה הזאת זהבה רצתה לחדד ולשאול מה ההבדל בין איתור קורבנות לבין העברת קורבנות למתקני המשמורת.

רינת דוידוביץ': נוצרת סיטואציה שמנהלת ההגירה שעוצרת את מרבית הנשים, כנראה, לא מתשאלת אותן נכון או אולי לא רוצה לדעת, והנשים האלה נלקחות למתקני משמורת ושוהות שם תקופות ממושכות.

רינת דוידוביץ': רק לאחר שהארגונים החוץ-ממשלתיים מאתרים אותן ופונים למדור חקירות הן מופנות אלינו למקלט.

רינת דוידוביץ': לדעתי, צריך לעשות עבודה בעניין הזה.

זהבה גלאון: אנחנו כל פעם מעלים את זה כאן, בעיקר בעקבות עדויות של נציגי הארגון.

זהבה גלאון: יש שיתוף פעולה, אבל הם מאתרים נשים ששוהות שם הרבה מאוד זמן.

זהבה גלאון: כל פעם יש לנו טענה בעניין הזה למנהלת ההגירה, אבל כנראה זה לא מספיק – אני מבינה שעכשיו יהיה שאלון – אני בכלל לא מתלהבת מזה.

זהבה גלאון: לדעתי, זה מעוות שנשים נסחרות יושבות במתקני משמורת.

זהבה גלאון: נשים נסחרות, גם אם הן אומרות שהן לא מוכנות להעיד בשלב הראשון – מבחינתי, הן קורבנות כמו אלה שמוכנות להעיד, כי כל ההבדל ביניהן הוא שהן מוכנות להעיד.

זהבה גלאון: אבל יש מדיניות, התרעתי נגדה, וזה לא עזר.

זהבה גלאון: בהנחה שהמשטרה היא הגורם הממיין שמעביר למתקן נשים שמוכנות להעיד, וכאלה שלא מוכנות להעיד מעביר למתקן משמורת – ברגע שהאישה היא קורבן סחר הפעולה כלפיה צריכה להיות הרבה יותר מהירה.

זהבה גלאון: למנהלת ההגירה יש היעדים שלה, ומשהו נופל בין הכיסאות בהתנהלות משטרת ההגירה ביחס לשהיית הנשים במתקנים.

רענן כספי: אני רוצה לתקן משהו: ראש האח"ק לשעבר הוציא הנחיה שמשטרת ההגירה לא מטפלת בתיקי סחר בנשים.

רענן כספי: לכן הפשיטות לבתי הבושת הן בשילוב מנהלת ההגירה ויחידות השטח.

גדעון עזרא: אז לא עושים שום דבר.

רענן כספי: לא, הן חייבות לעבור תשאול ראשוני, לפי ההנחיות שלנו.

רענן כספי: הבעיה היא שרוב הנשים לא מתלוננות בהתחלה.

זהבה גלאון: השר אומר ששילוב – לא אלה עושים ולא אלה עושים.

גדעון עזרא: הם לא יודעים להשיב פשוט.

גדעון עזרא: קובעים ביום שלישי, ויש מבצע, וההוא קובע יום חמישי, והוא לא יכול.

גדעון עזרא: צריך לתת תשובה לבעיה הזאת.

גדעון עזרא: נרשום אותה לפנינו ונטפל בה.

גדעון עזרא: אני מפחד שבגלל הדברים האלה ההגירה תפסיק לטפל בנושא הזה, וההגירה צריכה לטפל, אין יחידות אחרות במשטרה שזה התפקיד הייעודי שלהן.

אורלי מוראל: היא לא אמורה לטפל.

אורלי מוראל: אנחנו ביקרנו ב"מעשיהו", נפגשנו עם הדיינים וגם העברנו להם השתלמות שבעקבותיה הובאו נשים למקלט כי הסברנו לדיינים מה הם צריכים לעשות.

אורלי מוראל: התפיסה שלנו היא שזה לא נכון שמשטרת ההגירה תטפל בזה, המשטרה צריכה לטפל בזה.

גדעון עזרא: איזו משטרה?

גדעון עזרא: אתם כנראה לא יודעים באיזה עומס המשטרה נמצאת.

גדעון עזרא: יש גבול למה שאני יכול להגיד.

גדעון עזרא: יש יחידה שמטפלת בזרים שנמצאים בלי אישור.

גדעון עזרא: הנשים נכנסות לתוך ההגדרה הזאת, אבל צריך שיהיה מיון נכון בעניין הזה.

גדעון עזרא: אני לא רוצה שייווצר בלבול בגלל הדברים האלה, והדברים לא יתבצעו.

גדעון עזרא: מה שכן אנחנו צריכים לתת תשובה לבעיה שעלתה כאן.

זהבה גלאון: צריך לעקוב אחרי זה.

יוחנן דנינו: אין להם ספק.

אורלי מוראל: לאף אחד ממתקני המשמורת אין גוף שיכול לסנן את התלונות.

אורלי מוראל: גם עבודת הדיינים היא מאוד מוגבלת כי אין להם מתורגמנים, והם לא מסוגלים אפילו לדבר עם אנשים.

אורלי מוראל: כשישבנו שם הובאה לשם קורבן סחר קלאסית שברחה מהמקום והובאה לישראל בכפייה.

אורלי מוראל: אנחנו הצלחנו לחלץ ממנה את הסיפור רק כשהבאנו עצורה אחרת שתתרגם- -

גדעון עזרא: באיזו שפה?

אורלי מוראל: ברוסית או ברומנית.

אורלי מוראל: צריך גורם מתווך במתקני המשמורת.

אורלי מוראל: ברגע שהנשים מגיעות למתקני המשמורת הן מגיעות לאחד הדיינים כעבור מספר ימים.

אורלי מוראל: הדיינים מקבלים הנחיה מאתנו – גם בתחום המעשי וגם בנוגע לאיתור הנשים – מה הם צריכים לעשות כשיש להם חשד לאישה שהיא קורבן סחר.

אורלי מוראל: היום כשיש להם חשד לזה הם פונים לארגונים החיצוניים כי אין להם תשובה בתוך המערכת.

אורלי מוראל: את התשובה בתוך המערכת צריכה לתת המשטרה, לדעתי.

אורלי מוראל: אפשר לדון בזה בשיתוף עם משרד המשפטים, אבל זאת אישה שכבר אותרה, וצריך לחקור אותה.

אורלי מוראל: מנהלת ההגירה לא אמונה על החקירות בתחום הזה, צריך לחקור את האישה הזאת בשפתה, לחלץ ממנה את התלונה לפעמים; זה השלב שהמשטרה צריכה להיות להבדיל מהתפיסה הראשונית של הנשים שהיא אולי בידי משטרת ההגירה.

גדעון עזרא: תיתנו תשובה לבדיקה.

גדעון עזרא: לא צריכים לחכות לישיבה הבאה.

רינת דוידוביץ': אני רוצה לומר עוד דבר שיחזק את דבריהן של ריטה ושל טלי.

רינת דוידוביץ': לפחות מנתונים של נשים שנמצאות היום במקלט יש רק 3 נשים ששייכות לימ"ר חוף, וכפי שהן ציינו, הנשים האלה זוכות ליחס – יש נשים שנמצאות אצלנו חצי שנה ושבעה חודשים ולא נחקרו עדיין.

רינת דוידוביץ': לדוגמה, מישהי נלקחה אתמול לחקירה, ולא התחשק לשוטרים מימ"ר חוף להחזיר אותה, אז העלו אותה על רכבת, נתנו לה 50 שקל ושלחו אותה למקלט.

רינת דוידוביץ': זה לא אמור לקרות.

רינת דוידוביץ': נשים נלקחות לחקירה במשטרה ומוחזרות מן החקירות על-ידי המשטרה.

רינת דוידוביץ': אותו דבר בעניין של ליווי לבית משפט כשאישה הולכת להעיד- -

זהבה גלאון: אני מבקשת לרענן את נושא ימ"ר חוף על כל היבטיו.

רינת דוידוביץ': טלפון אחד של רענן, והוא מטפל בזה, אבל זה לא צריך להיות ככה- -

יוחנן דנינו: להעביר אלינו כשדברים כאלה קורים, אנחנו נטפל בזה.

ג'קי בריי: הבוקר היא עדכנה אותנו, ובאון-ליין הנושא הזה טופל.

ג'קי בריי: אנחנו לא מתכוונים לטאטא את הדבר הזה, נהפוך הוא.

זהבה גלאון: אין לי ספק שכשרינת מצלצלת אליכם אתם מגיבים מיד.

זהבה גלאון: רינת אומרת משהו יותר הגיוני.

זהבה גלאון: לדעתי, גם בעקבות הדברים שנאמרו מפי נציגות "אישה לאישה" אתם צריכים לרשום לכם את ימ"ר חוף- -

ג'קי בריי: שמתם אותו על המוקד, ולא בצדק.

זהבה גלאון: אולי אנחנו חוטאים לו, אבל תרשמו לכם שאתם צריכים לקיים שם שיחה ולגעת בכלל הזה.

זהבה גלאון: רוני אלוני מעמותת עצו"ם, בבקשה.

רוני אלוני: יש לנו שתי שאלות:

רוני אלוני: נאמר לנו בהתחלה שאמורים לקיים סדרה של השתלמויות לכל המגזרים שקרובים לתחום.

רוני אלוני: זה דבר מאוד חשוב, אנחנו נתקלים בשטח בהרבה מאוד חוסר ידע של אנשים שהיו אמורים לדעת הרבה יותר מאתנו.

רוני אלוני: לכן רצינו לדעת באילו מגזרים מתכוונים לקיים השתלמויות, ואילו השתלמויות מתוכננות.

רוני אלוני: שאלה נוספת שנשאלה, אבל לא ניתנה עליה כאן תשובה עליה, והיא מאוד מרכזית: בתוך המשולש של לקוחות-סוחרים-קורבנות, יש גורמי תיווך, שאחד מהם מאוד מקומם – העיתונות והאינטרנט שמפרסמים את הדרך לאותם מקומות.

רוני אלוני: אילו לא היה הפרסום על הדרך להגיע לאותם מקומות אולי הייתה מתנתקת שרשרת הסחר או חלק ממנה.

רוני אלוני: למה אין שום אכיפה של איסור פרסום שירותי זנות- -

זהבה גלאון: על זה ענתה עכשיו אורלי.

רוני אלוני: לגבי עיתונים?

זהבה גלאון: עיתונים ואינטרנט.

זהבה גלאון: אם אפשר התייחסות לגבי השתלמויות, ואנחנו מסכמים.

רענן כספי: יש לנו בתי ספר להכשרת שוטרים.

רענן כספי: היה בית ספר לחקירות במודיעין- - -היו 3 שבועות מרוכזים לאוכלוסייה שמטפלת בתופעה.

רענן כספי: אני אישית הרציתי שם, והיו גם הרצאות בכל השתלמות אחרת על נושא סחר בנשים, וטובי האנשים שמתמצאים בתחום הגיעו כדי להרצות.

רענן כספי: דווקא בנושא הזה הדרכנו, אנחנו מוציאים הנחיות כתובות בעל-פה, ומשתדלים שכל השוטרים שמטפלים בתחום יידעו כל מה שהם צריכים כדי לטפל היטב בקורבנות וגם כדי להביא לתוצאות.

זהבה גלאון: אדוני השר, התייחסות אחרונה שלך.

זהבה גלאון: ראשית אני רוצה להודות לך שבאת.

זהבה גלאון: אני לא אחזור עכשיו על הכול, אנחנו רשמנו את כל הדברים שהועלו כאן, ומבחינתי זאת הזדמנות לשמוע את נציגי הארגונים ואת הבעיות שהם מעלים.

זהבה גלאון: אנחנו שמחים לשמוע שיש ירידה- -

גדעון עזרא: אני לא יודע מספרים.

זהבה גלאון: לפחות מהנתונים שהוצגו כרגע, אבל הדברים צריכים לעמוד במבחן עד סוף השנה.

גדעון עזרא: דעו לכם דבר אחד, במידה רבה תלוי באנשים שיושבים פה האם מדינת ישראל מטפלת בנושא סחר בנשים או לא, מכיוון שדי שיהיו 3 מאמרים על צד כזה או אחר, וזה יגיע אל אלו שמבקרים אותנו כל הזמן, יגידו שאין שינוי.

גדעון עזרא: לכן אני מבקש מכם לא חלילה לבלום אתכם, אלא לכתוב עובדות שאתם יכולים להוכיח שהמצב הולך ונעשה גרוע יותר.

גדעון עזרא: זה שלא מטפלים ב- א, ב, ג – צריך לטפל בנפרד.

גדעון עזרא: אבל תלוי בכם אם נצא מהישיבה הזאת, ותגידו לתקשורת שאי-אפשר לסמוך על המשטרה או היא נעשית גרועה – זה תלוי בכם.

גדעון עזרא: אתם יוצרים את התקשורת.

גדעון עזרא: אני כשר אחראי מבטיח לטפל בנושא על-פי סדר העדיפויות הנכון – יש עוד 2-3 משימות למשטרה.

גדעון עזרא: אני לא בטוח שמחר בבוקר נוכל להגיע לכל המקומות גם אם הפרקליטות תגיד שגם עד אחרון המקומות נטפל.

גדעון עזרא: אתם יודעים כמה מקומונים יש בארץ?

גדעון עזרא: יש לכם מושג בכלל?

גדעון עזרא: תודה.

זהבה גלאון: אני רוצה לסכם את הישיבה.

זהבה גלאון: אני מעריכה שבאת לכאן ביום כזה.

זהבה גלאון: אנחנו נעקוב אחר כל הנקודות, אני משוכנעת שרשמתם.

זהבה גלאון: אני מאוד מודה לך על הקשב ועל הנכונות.

זהבה גלאון: תודה רבה לכולם.